open-index/open-wikipedia-markdown huggingface dataset:
Dilšod Nazarov

**Dilšod Džamoliddinovitš Nazarov** (tadžiki keeles Дилшод Ҷамолиддинович Назаров; pärsia keeles دلشاد نظروف‌; vene keeles Дильшод Джамолиддинович Назаров; sündinud 6. mail 1982) on Tadžikistani kergejõustiklane, vasaraheitja. Ta on osalenud neljadel olümpiamängudel (2004, 2008, 2012 ja 2016). Aastal 2016 võitis ta Rio de Janeiros Tadžikistani ajaloo esimese olümpiakulla.

Nazarov on osalenud kergejõustiku maailmameistrivõistlustel seitsmel korral, kuid põhiline edu on teda saatnud piirkondlikel võistlustel: ta võitis medali neljadel järjestikustel Aasia meistrivõistlustel ning võitis vasaraheites kulla kolmedel Aasia mängudel (2006, 2010 ja 2014). Esimese maailmatasemel medali (hõbeda) võitis ta 2010. aasta maailmajagude meistrivõistlustel.

Tema isiklik rekord on 80,71 m (2013).
Zico uppumine

**Zico uppumine** leidis aset 7. aprillil 2024 kui isetehtud parvlaev Zico Mosambiigi väina ja Mossurili lahe vahel Mosambiigi põhjaranniku lähistel põhja läks. Ülerahvastatud alusel olnud 130 reisijast hukkus üle 100.

## Välislingid
*Video katastroofist
Ultramariinroheline

**Ultramariinroheline** on sinakasrohelise värvusega (paabulinnuroheline, pardiroheline) anorgaaniline värvipigment, koostiselt lähedane sünteetilisele ultramariinile. Esmakordselt saadi ultramariinroheline 1828. aastal Meissenis sinise ultramariini sünteesimise kõrvalproduktina, manufaktuurset tootmist alustati 1856. aastatel. Tootmine kestis 1960. aastateni, väikestes kogustes teevad seda tänapäeval üksikud värvitootjad.

Värvainete indeksis kannab ultramariinroheine tähiseid PG24 (Pigment Green 24) ja 77013; CAS-number on CAS 57455-37-5 või CAS 101357-30-6.

## Omadused
Pigmendi värvus on kergelt tuhmjas sügav sinakasroheline. Nagu muud ultramariini perekonna pigmendid, on ultramariinroheline valguskindel, ent tundlik happelise keskkonna suhtes.

## Muud
Pantone värvivaliku toon 18-5338 kannab nime *Ultramarine green*, see on mererohelist meenutav sinakas sügavroheline  .

## Viited

## Välislingid
* Video: Brought back to life .. PG24 Ultramarine Green handmade watercolor paint! - Dirty Blue Tube
* Death of a Pigment. - Sunsikell. Adventures in the quest of color (blog)
2024. aasta Iraani rünnakud Iisraelile

**2024. aasta Iraani rünnakud Iisraelile** (Iraani koodnimi **operatsioon Tõeline lubadus**, pärsia keeles وعده صادق, *va'de-ye sādeq*) toimusid 13. aprillil 2024 kui Iraani sõjaväe koosseisu kuuluv revolutsiooniline kaardivägi ründas koostöös Iraagi islamivastupanuvõitlejate, Liibanonis asuva Ḩizb Allāhi ja huthidega Iisraeli ning Iisraeli poolt okupeeritud Golani kõrgendikke. Rünnakuks kasutati varitsevat õhuründemoona, tiibrakette ja ballistilisi rakette. Iraani sõnul oli see kättemaks 1. aprillil Iraani konsulaadile Damaskuses Süürias toimunud Iisraeli õhurünnaku eest, milles hukkus kaks Iraani kindralit. Rünnakut nähakse osana Iisraeli-Ḩamāsi sõja välismõjudest ning see oli esimene kord alates Iraani-Iisraeli puhversõja puhkemisest kui Iraan ründas otse Iisraeli.

Mitmed Lähis-Ida riigid sulgesid oma õhuruumi paar tundi enne seda kui Iraan 13. aprilli kesköö paiku ulatusvälised raketid teele saatis. Iraan laskis Iisraeli ja Golani kõrgendikesse ligi 170 drooni, 30 tiibraketti ja üle 120 ballistilise raketi. Iisraeli sõjavägi kasutas nende tõrjumiseks süsteeme Arrow 3 ja Taaveti ling. Osa ründerelvadest lasid alla ka Ameerika Ühendriikide, Suurbritannia, Prantsusmaa ja Jordaania õhujõud. Prantsusmaa saatis Jordaania palvel piirkonda radaritega sõjalaevad. Jordaania võimude sõnul lasi Jordaania õhuvägi alla riigi õhuruumi lendavaid objekte, et kaitsta oma tsiviilelanikkonda.

Iisraeli teatel hävitati 99% rünnakus kasutatud relvadest ning enamik neist enne Iisraeli õhuruumi sisenemist. Ameerika Ühendriikide ametniku sõnul tabasid kahte Iisraeli õhubaasi vähemalt üheksa Iraani raketti, mis põhjustasid väiksemat kahju. Arrowi süsteem hävitas mõned relvad kosmoses. Iraani raketid tekitasid Lõuna-Iisraelis asuvale Nevatimi õhubaasile väiksemat kahju, baas säilitas lahinguvõime. Iisraelis sai 7-aastane beduiinitar raketitükiga pihta ning sai viga, lisaks said varjenditesse pagedes väiksemaid vigastusi 31 inimest või vajasid ärevushäirete leevenduseks ravi. Šarpnelle sattus ka Jordaaniasse, kus sai inimesi viga ning tekkis kahju. Järgmisel päeval, 14. aprillil, teatas Iraani saadik ÜRO juures, et rünnak on lõppenud.

See oli maailma ajaloo kõige ulatuslikum droonirünnak ning selle eesmärk oli õhutõrjesüsteemid üle koormata. Lisaks oli see esimene kord pärast 1991. aasta Iraagi rünnakut kui teise riigi sõjavägi on Iisraelit otse rünnanud. Rünnakut kritiseerisid ÜRO, mitmed riigipead ja analüütikud, kelle sõnul suurendas see riski eskaleeruda täiemahuliseks piirkondlikuks sõjaks. Eesti peaminister Kaja Kallas ja president Alar Karis mõistsid rünnaku sotsiaalmeedias hukka. Rünnak tõi kaasa väikeses mahus Iisraeli-poolsed kättemaksurünnakud Iraanile.

## Vaata ka
* Hezbollah-Iisraeli konflikt
* Iraani-Iisraeli konflikt Süüria kodusõja ajal
* 2024. aasta Houthi droonirünnak Iisraelile
* MSC Ariese kaaperdamine Iraani poolt
* 1991. aasta Iraagi raketirünnak Iisraelile

## Viited
Katšalovo kalmistu

**Katšalovo kalmistu** (vene keeles Качаловское кладбище) on kalmistu Moskvas Edelaringkonnas Põhja-Butovo rajoonis (munitsipaalringkonnas) aadressil Starokatšalovskaja ulitsa 8a. 

Katšalovo kalmistu pindala on 10 hektarit.

Katšalovo kalmistu rajati 1694. aastal samaaegselt Suurkannataja Paraskeva kiriku ehitamisega. Kalmistu sai nime omaaegse Katšalovo küla järgi. Seoses halduspiiride muutmisega on Katšalovo kalmistu alates 1989. aastast Moskva linna koosseisus.

## Maetuid
*Albert Oganezov, käsipallimängija

## Vaata ka
*Butovo kalmistu

## Viited
Ristpiilar

**Ristpiilar** ehk **ristikujuline piilar** on piilar, mille horisontaalne ristlõige on võrdhaarse risti kujuline. Risti eenduvatele haaraosadele toetuvad arkaadi kaared ja vööndkaared.

Risti haarade otstesse või ristiharude vahele võivad olla liidetud turbad, pilastrid või muud eendtoed. Ristpiilar esineb nii Lääne-Euroopa arhitektuuris, iseloomulikumalt romaanikas ja gootikas, kui ka Bütsantsi ja Kiievi-Vene arhitektuuris. 

## Pildid

2018 Trierer Dom, Mittenschiff, Pfeiler 1.jpg|Ristpiilar Trieri toomkiriku kesklöövis
90659 PB Dom NW Querhaus u. Westchor N v S.JPG|Paderborni toomkiriku ristpiilar ümarturpadega
Церковь Иоанна Предтечи (интерьер).jpg|Kertši Ristija Johannese kiriku ristpiilarid
Cathedral of Saint Demetrius, Vladimir, Russia - 50401840073.jpg|Neljale ristpiilarile toetuv keskkuppel Vladimiri Püha Dimitri katedraalis


## Viited
Kasseli kollane

**Kasseli kollane** (saksa keeles *Kasseler Gelb*, *Kasslergelb*, *Mineralgelb*, *Mengel*, inglise keeles *Turner's Yellow*, *Patent Yellow*) on erkkollane anorgaaniline värvipigment, mida kasutati rohkelt 19. sajandil.

Värvainete indeksis kannab Kasseli kollane tähiseid PY30 (Pigment Yellow 30) ja 77592.

Värvaine avastas 1770. aastal Carl Wilhelm Scheele oma soodaga tehtud katsete kõrvalproduktina, kuid katsete tulemusi ei avalikustanud ta enne 1775. aastat. Värvi valmistamise patenteeris James Turner 1781. aastal. Saksakeelne nimetus anti värvi tootja J. H. Flüggeri elupaiga Kasseli järgi.

## Saamine ja omadused
Koostiselt on Kasseli kollane aluseline pliikloriid  PbCl2 • 6 PbO, mida saadi massikoti kuumutamisel koos salmiaagiga.

Kasseli kollane sadestub suurte lehtjate pruunikaskollaste kristallidena. Pigment on puhta sidrunkollase värvusega, küllalt stabiilne ja seda kasutatakse õli- lubi- ja vesivärvides. Berliini sinisega segades annab see ilusa erkrohelise tooni.

## Kasutamine
19. sajandil oli värvipigment väga hinnatud paberi värvimisel, tapeetide trükkimisel, ka maalrivärvina ja õlimaalis.

## Viited

## Välislingid
* Lead oxychloride. - Conservation and Art Materials Encyclopedia Online (CAMEO)
Vatjas kiudpoorik

**Vatjas kiudpoorik** (*Fibroporia gossypium*) on *[[Fomitopsidaceae]]* sugukonda kuuluv seeneliik.

Seen kasvab kuuse lamapuidul.

## Välislingid
* Vatjas kiudpoorik andmebaasis eElurikkus.
Adam Lundqvist

**Adam Stefan Lundqvist** (sündinud 20. märtsil 1994 Nyköpingis) on Rootsi jalgpallur, kes mängib vasakkaitsjana Rootsi kõrgliigaklubis BK Häcken.

Ta alustas jalgpallitreeninguid kodulinnaklubis Nyköpings BIS. 2011. aastal liitus ta IF Elfsborgiga, mille põhimeeskonnas debüteeris ta Rootsi kõrgliigas 2013. aastal.

Aastatel 2018–2022 mängis Lundqvist Major League Socceri (MLS) klubis Houston Dynamo ning 2023. aastal samasse liigasse kuuluvas klubis Austin FC.

2023. aasta detsembris naasis Lundqvist Rootsi kõrgliigasse, kui sõlmis lepingu Häckeniga.

Rootsi jalgpallikoondises mängis Lundqvist 2016. aasta jaanuaris sõprusmängudes Eesti ja Soome vastu. 2016. aasta suveolümpiamängude jalgpalliturniiril osales ta Rootsi võistkonna koosseisus.

## Viited
Bertilloni riisikas

**Bertilloni riisikas** (*Lactifluus bertillonii*) on pilvikuliste sugukonda riisika perekonda kuuluv seeneliik.

Seent on leitud Eestist ja see sai nime Prantsuse mükoloogi Louis-Adolphe Bertilloni järgi. 

## Välislingid
* Bertilloni riisikas andmebaasis eElurikkus
Simon Gustafson

**Simon Gustafson** (sündinud 11. jaanuaril 1995 Mölndalis) on Rootsi jalgpallur, kes mängib ründava poolkaitsjana Rootsi kõrgliigaklubis BK Häcken.

Ta alustas klubikarjääri kodulinnaklubis Fässbergs IF. 2013. aastal liitus ta esimest korda Häckeniga, mille meeskonnas debüteeris ta samal aastal Rootsi kõrgliigas. 2014. aastal lõi Gustafson Rootsi kõrgliigas kümme väravat.

2015. aasta juulis liitus ta Hollandi kõrgliigaklubiga Feyenoord, kuid seal ta kindlaks põhikoosseisu liikmeks ei saanud ning läks aasta hiljem laenule Hollandi kõrgliigaklubisse Roda. Hooajal 2017/18 lõi Gustafson Hollandi kõrgliigas kümme väravat. Aastatel 2018–2022 mängis ta neli hooaega Hollandi kõrgliigaklubis FC Utrecht, kus tema edukaim hooaeg oli esimene, 2018/19, mil ta lõi liigas 11 väravat.

2022. aasta juulis naasis Gustafson Häckeni. 2022. aastal tuli ta Häckeniga Rootsi meistriks.

2015. aastal tuli Gustafson Rootsi kuni 21-aastaste koondisega omavanuste Euroopa meistriks. Rootsi jalgpallikoondises mängis Gustafson 2015. aasta jaanuaris sõprusmängudes Elevandiluuranniku ja Soome vastu.

Tema kaksikvend Samuel Gustafson on samuti jalgpallur.

## Viited
Valkjas tardservik

**Valkjas tardservik** (*Hohenbuehelia petaloides*) on seente liik šampinjonilaadsete seltsist.

Seen kasvab maas, kõdus.

## Välislingid
* Valkjas tardservik andmebaasis eElurikkus
Betty Medsger

**Betty Medsger** (sündinud 1942 Johnstownis Pennsylvanias) on Ameerika Ühendriikide akadeemik, kirjanik ja uuriv ajakirjanik. Medsger on mitme raamatu autor, näiteks "The Burglary: The Discovery of J. Edgar Hoover's Secret FBI". Medsger osales 1971. aastal materjalide avaldamisel, mis osutasid FBI ulatuslikule kodanikuühenduste, mustanahaliste üliõpilaste ja aktivistide jälitamisele. Ta on endine San Francisco osariigi ülikooli ajakirjanduse osakonna juhataja ja emeriitprofessor.

## Ajakirjanduslik tegevus
Medsgeri ajakirjanduslik tegevus algas 1964. aastal väljaandes The Tribune-Democrat Johnstownis, hiljem Philadelphia väljaandes The Evening Bulletin. 1971. aastal oli ta reporter väljaandes The Washington Post.

## FBI paljastamine
FBI-sse sisse murdnud ja sealt dokumendid hankinud aktivistid saatsid 1971. aasta märtsis vastavad materjalid viiele inimesele: kolmele ajakirjanikule ja kahele kongressi liikmele. Medsger oli ainuke, kes materjalid avalikustas. The New York Timesi ja Los Angeles Timesi ajakirjanikud tagastasid need FBI-le, nagu ka senaatorid George McGovern ja Parren Mitchell. Need esimesed avalikustatud FBI dokumendid paljastasid enneolematu agentuuri luuramise üliõpilaste, õppejõudude, sõjavastaste ja kodanikuõiguse aktivistide, afroameeriklaste, nende organisatsioonide ning teiste ameeriklaste järele. 

Üks varastatud toimikutest paljastas FBI suurima saladuse, tegevused, millest enamik on ebaseaduslikud ja mida tuntakse nime all COINTELPRO (Counter Intelligence Programm, ee k vastuluureprogramm). Selle programmi raames sekkuti erinevatel viisidel Ameerika poliitiliste organisatsioonide tegevusse, kasutati valeinfot nende inimese maine rikkumiseks, kellele FBI direktor J. Edgar Hooverile ei meeldinud, vägivalla õhutamine üksikisikute ja organisatsioonide vahel, FBI agentide ja informaatorite vande all valetunnistuse andmine, mis viisid põhjendamatult süüdimõistva kohtuotsuseni ja vähemalt ühel juhul mõrva organiseerimiseni. Tänu toimikute avaldamisele hakati nõudma FBI direktori J. Edgar Hooveri ja tema FBI uurimist, tekkis esimest korda avalik arutelu luureagentuuride rollist demokraatias, jõuti järeldusele, et edaspidi tuleb sellised asutused, mis varem ei allunud ametlikule järelevalvele ega ajakirjanduslikule uurimisele, vastutusele võtta, kongressi mõlemad kojad viisid läbi kõigi luureagentuuride esimesed juurdlused ja asutasid alalised luurejärelevalvekomiteed. Paljastustele järgnenud ühe võimsaima reformi käigus täiendas kongress 1974. aastal teabevabaduse seadust, mistõttu said ajakirjanikud ja teadlased artiklite ja raamatute koostamisel kasutada agentuuride dokumente.

## Akadeemiline ja ühiskondlik tegevus
Medsger õpetas 17 aastat San Francisco ülikoolis ajakirjanduspraktikat ja -eetikat, lõpetades õpetamise 1994. aastal ning jätkas emeriitprofessorina. Ta on uurivate reporterite ja toimetajate ühenduse (IRE) asutajaliige ning olnud uuriva ajakirjanduse keskuse juhatuse liige.

## Vaata ka
* Edward Snowden
* WikiLeaks
* Watergate

## Viited
Kishane Thompson

**Kishane Thompson** (sündinud 17. juulil 2001) on Jamaica sprinter.

Ta võitis 2024. aasta suveolümpiamängudel Pariisis 100 meetri jooksus ajaga 7,79 hõbemedali, kaotades olümpiavõitjaks tulnud Noah Lylesile viie tuhandiksekundiga.

2025. aasta maailmameistrivõistlustel Tokyos võitis Thompson 100 meetri jooksus koondisekaaslase Oblique Seville'i järel hõbemedali ajaga 7,82.

## Isiklikud rekordid

## Välislingid
*
Toplitzi järv

**Toplitzi järv** (saksa keeles **Toplitzsee**) on järv Austria Alpides, 98 km Salzburgi linnast Austria lääneosas. See asub Salzkammerguti metsade vahel Totes Gebirge mägedes. Toplitzi järvevees ei ole sügavamal kui 20 meetri hapnikku ning kalad suudavad seal ellu jääda kuni 18 meetri sügavusel. Bakterid ja ussikesed elavad soolases järvevees ka sügavamal kui 20 meetrit.

Aastatel 1943–1944 oli Toplitzi järve kaldal Natsi-Saksamaa uurimisjaam, kus teadlased lõhkasid erinevatel sügavustel kuni 4000-kiloseid pomme. Väidetavalt visati järve üle 100 miljoni £ võltsitud kupüüre pärast ebaõnnestunud operatsiooni Bernhard.

Aastal 1959 tõid uurijad järvest välja üle 700 miljoni £ võltsitud rahatähti, mida Adolf Hitleri režiim tahtis kasutada Suurbritannia majanduse destabiliseerimiseks. Levivad legendid, et järve põhjas on veel natside varandust. Poolel veesügavusel ulbivad palgid ning nende alla on sukelduda peaaegu võimatu. Üks 1959. aasta ekspeditsiooni osalistest väitis, et nägi nende all lennukit.

Järve juurde viib jalgrada, ning läänekaldal tegutseb restoran Fischerhütte.

## Viited
Tendra säär

**Tendra säär** (*Тендрівська Коса*, *Тендра* või *Ахіллів біг*) on säär Ukraina Hersoni oblastis.
Arnold Palmer

**Arnold Daniel Palmer** (10. september 1929 – 25. september 2016), hüüdnimega **The King** ('kuningas'), oli Ameerika Ühendriikide golfimängija, keda peetakse üheks ajaloo paremaks ja karismaatilisemaks golfimängijaks. Ta võitis alates 1955. aastast mitmeid PGA Toure ning tänapäevase nimega PGA Tour Championseid. Palmerit peetakse 1950. aastatel alanud televisiooniajastu esimeseks golfistaariks.

Palmeri tagasihoidlik taust aitas varem kõrgklassi spordialana tuntud golfi lihtrahva seas populariseerida. 1960. aastatel olid Palmer, Jack Nicklaus ja Gary Player golfi "suur kolmik", kes muutsid spordiala üle maailma populaarseks.

Tema karjäär kestis enam kui kuus kümnendit, aastatel 1955–1973 võitis ta 62 PGA Touri ning ta on seega Sam Sneadi, Tiger Woodsi, Jack Nicklausi ja Ben Hogani järel võitude arvult ajaloo viies golfimängija. Palmer võitis seitse golfi suurturniiri ning domineeris aastatel 1958–1964. 

1998. aastal pälvis ta PGA Touri elutööauhinna ning 1974. aastal oli ta üks 13 esimesest golfi kuuluste halli algsest liikmest.

## Vaata ka
* Arnold Palmer Cup
* Arnold Palmer (jook)
* Arnold Palmer Tournament Golf
* Enim PGA Toure võitnud golfimängijate loend
* Enim PGA Tour Championse võitnud golfimängijate loend
* Golfi suurturniiride võitjate loend

## Viited

## Välislingid
*
Smith & Wesson Model 22

**Smith & Wesson Model 22** on kuuelasuline kahekäiguline suure raamiga Ameerika Ühendriikide revolver, mis kasutab padrunit .45 ACP. See on esimeses maailmasõjas kasutatud revolvri M1917 tsiviilmudel.
Colt Police Positive

**Colt Police Positive** on väikse raamiga kahekäiguline Ameerika Ühendriikide revolver. Sellel on kuuelasuline silinder ning kasutab kas laskemoona .22, .32 või .38. See on konstrueeritud politseis kasutamiseks. Colt's Manufacturing Company tõi selle relva turule 1905. aastal.

## Kasutajad
*  Briti Hongkong

## Viited
Simon Harris

**Simon Harris** (sündinud 17. oktoobril 1986) on Iirimaa poliitik, jaanuarist 2025 Tánaiste, välisminister ja kaitseminister. Ta oli 2024–2025 Iirimaa peaminister. Ta kuulub erakonda Fine Gael ja on selle juht. 2011. aastast kuulub ta parlamenti. Aastatel 2014–2016 oli ta riigiminister ja 2016. aastast minister.

Harris sündis Iirimaa idarannikul Greystonesis ning ta valiti 2009. aastal Wicklow' maakonnanõukokku. 2011. aastal valiti ta 24-aastaselt parlamenti, kus ta oli noorim liige. 2011. aastal nimetati ta Rahandusministeeriumi riigiministriks. 2016. aastal moodustati Fine Gaeli vähemusvalitsus, kus ta oli terviseminister. 2020. aastal moodustati koalitsioonivalitsus, kus ta oli kõrgharidusminister. Detsembrist 2022 juunini 2023 oli ta Helen McEntee emaduspuhkuse ajal ka justiitsminister.

Märtsis 2024 astus peaminister Leo Varadkar tagasi ning Harrisest sai Fine Gaeli ainus esimehekandidaat. 9. aprillil 2024 sai ta 37-aastaselt peaministriks ja oli riigi ajaloo noorim peaminister. Teda on sotsiaalmeedia tõttu hüütud TikToki *taoiseach*'iks.

## Vaata ka
* Riigijuhtide loend vanuse järgi

## Viited
Junkanoo

***Junkanoo*** on festival, mis sai alguse Briti Ameerika kolooniates orjusajal. Enim tähistatakse seda Jamaical, Bahamal ja Belize'is, aga ka Põhja-Carolinas ja Miamis. Tänapäeval tähistatakse ja nimetatakse seda festivali piirkonniti erinevalt, ühised tunnusjooned on maskeraad, trummid, tants ja paraadid või rongkäigud.

Paljudes kohtades, sealhulgas Jamaical, tähistatakse *junkanoo*'d jõulunädalal. Nimetus "*junkanoo*" on pärit Bahamalt, kus see traditsioon ulatub 18. sajandisse. Miamis peavad Kariibi mere saartelt pärit mustanahalised *junkanoo* rongkäike tavaliselt juunis, Key Westil oktoobris.

## Vaata ka
* John Canoe

## Viited

## Kirjandus
* 
* 
* 
*
Avro Vulcan

**Avro Vulcan** (aastast 1963 **Hawker Siddeley Vulcan**) on Suurbritannia reaktiivpommitaja. Sellel pole sabatiiba, on deltatiib ning suur lennukõrgus. Suurbritannia kuninglik õhuvägi (RAF) kasutas Vulcanit aastatel 1956–1984. Lennuki konstrueeris ettevõte A.V. Roe and Company (Avro). Kolmest V-pommitaja mudelist oli Vulcan kõige kõrgtehnoloogilisem ning seega riskantne valik. Deltatiiva katsetamiseks konstrueeriti enne Vulcanit eksperimentaalne Avro 707.

Vulcan B.1 jõudis õhujõudude teenistusse 1956. aastal, B.2 1960. aastal. Uuel mudelil oli võimsam mootor, suurem tiib, parendatud elektrisüsteem ja elektrooniliste vastumeetmete seadmed. Paljud konstrueeriti kasutama raketti Blue Steel. V-pommitajate seeria osana oli Vulcan külma sõja ajal Briti tuumaheidutuse tugitala. Kuigi Vulcanid kandsid peamiselt tuumarakette, kasutati neid ka tavarelvastusega. Näiteks Argentina vastu peetud Falklandi sõja ajal leidsid Vulcanid operatsiooni Black Buck raames kasutust.

Vulcanil ei olnud kaitserelvi ning see toetus kiirusele ja kõrgusele. Elektroonilised vastumeetmed võeti kasutusse 1960. aastatel, kümnendi keskel hakati Vulcaneid kasutama madalamal. 1970. aastate keskel ehitati üheksa lennukit ümber mereradariluuremissioonideks. Viimastel teenistusaastatel konstrueeriti Vulcanid ümber, et võimaldada õhus tankimist.

Pärast teenistusest eemaldamist jäeti sõidukorras lennuk B.2 XH558 (The Spirit of Great Britain) õhusõidukite näituste tarbeks ning kaks lennukit demosõitudeks. XH558 tegi viimase lennu oktoobris 2015.

## Kasutajad
* 

## Vaata ka
* Boeing B-47 Stratojet
* Handley Page Victor
* Tupolev Tu-16
* Xi'an H-6
* Vickers Valiant
* Suurbritannia kuningliku õhuväe sõidukite loend
* Pommituslennukite loend

## Viited
Otto Theodor von Manteuffel

**Otto Theodor Freiherr von Manteuffel** (3. veebruar 1805 – 26. november 1882) oli Preisimaa konservatiivne poliitik. Ta oli aastatel 1850–1858 Preisimaa ministerpresident (peaminister) ja välisminister.

## Viited
Thea LaFond

**Thea Noeliva LaFond** (sündinud 5. aprillil 1994 Roseaus) on Dominica kolmikhüppaja, olümpiavõitja.

Ta osales 2016. aasta suveolümpiamängudel Rio de Janeiros ja sai kvalifikatsioonis 37. koha.

2021. aastal toimunud suveolümpiamängudel Tokyos pääses ta finaali ja sai 12. koha.

2022. aasta sisemaailmameistrivõistlustel Belgradis oli LaFond tulemusega 14.53 neljas. Sama aasta maailmameistrivõistlustel Eugene'is hüppas ta 14.56 ja sai viienda koha.

2023. aasta maailmameistrivõistlustel Budapestis püstitas ta Dominica rekordi 14.90 ja sai 5. koha, kaotades pronksmedali võitnud Leyanis Pérezele vaid 6 sentimeetriga.

2024. aasta sisemaailmameistrivõistlustel Glasgow's võitis LaFond Dominica rekordiga 15.01 kuldmedali. 2024. aasta olümpiamängudel Pariisis tuli ta rahvusrekordiga **15.02** olümpiavõitjaks. Sellega sai temast esimene Dominica sportlane, kes võitnud olümpiamängudel medali.

## Isiklikku

LaFond on abielus oma treeneri Aaron Gadsoniga.

## Viited

## Välislingid

*
Tenby (laev 1955)

**Tenby** (pardatähis F65) oli Suurbritannia Whitby klassi ehk Tüüp 12 allveelaevatõrjefregatt. See kuulus kuningliku mereväe teenistusse.
Ama (sukelduja)

**''Ama''ʾd** (jaapani keeles 海女, *merenaine*) on jaapani sukeldujad, kes lähevad vee alla kas pärlite või mereandide järele. Valdav enamus *ama*ʾdest on naised.

## Vaata ka
* Haenyeo
* Skandalopetra sukeldumine

## Viited

## Kirjandus
* 
* Martinez, D. P. (2004). ''Identity and Ritual in a Japanese Village'' University of Hawaii Press.
* Mishima, Yukio (1994). *[[The Sound of Waves]].* Vintage.

## Välislingid
* ÜRO video (2009)
Mergui saarestik

**Mergui saarestik** (ka **Myeiki saarestik** (birma keeles မြိတ်ကျွန်းစု, **Myeik Kyunzu**) või **Pashu saared**) on saarestik Myanmari lõunaosas Taninthayi piirkonnas. Sellesse kuulub üle 800 saare, millest mõned on sadade ruutkilomeetrite suurused. Saarestik asub Andamani meres Malaka poolsaare lääneranniku lähedal.
Wallis WA-116 Agile

**Wallis WA-116 Agile** on Suurbritannia autožiiro, mille konstrueeris 1960. aastate alguses õhuväe eruohvitser Ken Wallis. 

Õhusõidukist toodeti mitut mudelit, kusjuures mudeliga Little Nellie lendas James Bond filmis "Elad vaid kaks korda" (1967). Little Nellie ja veel 16 Wallise autožiirot on Wallise muuseumis Bartonis Cambridgeshire'is Inglismaal.

## Kasutajad
* 

## Vaata ka
* X-25
* Rootorlennukite loend

## Kirjandus
* Apostolo, Giorgio (1984). *The Illustrated Encyclopedia of Helicopters*. New York: Bonanza Books. .
*
Godiva

**Godiva** (vanainglise keeles **Godifa**; surm vahemikus 1066 kuni 1086) oli Inglise anglosaksi aadlik. Tema elu on üsna hästi dokumenteeritud, ta oli krahv Leofrici naine ning on mitme kiriku ja kloostri kaitsepühak.

Tema kohta levib vähemalt 13. sajandist legend, et ta ratsutas alasti, katteks vaid pikad juuksed, mööda Coventry linnatänavaid, et avaldada meelt maksutõusude vastu, mille tema abikaasa Leofric oli sisse viinud. Hiljem on loole lisandunud Thomase-nimeline mees, kes tema vaatamisest kas pimedaks jäi või suri.

## Vaata ka
* Kääbusplaneetide loend: 3001–4000
* Godiva seadeldis
* Alastiolek ja protest
* Lady Godiva (maal)
Vomitorium

***Vomitorium*** on tunnel või käik istmeridade all või taga (amfi)teatris või staadionil, mille kaudu suured rahvamassid saavad pärast sündmuse lõppu kiiresti väljuda. See võib olla mõeldud ka näitlejatele lavale tulemiseks või sealt lahkumiseks. Termin tuleneb ladinakeelsest sõnast "*vomō*, *vomere*" ehk "sülitama". *Vomitorium*'id olid juba Vana-Roomas mõeldud amfiteatritest ja staadionitelt väljumiseks.

## Viited
Friedrich von Gentz

**Friedrich von Gentz** (2. mai 1764 Breslau – 9. juuni 1832 Viin) oli Preisimaa ja Austria diplomaat ja kirjanik. Ta oli koos Austria riigikantsler Klemens von Metternichiga üks Viini kongressi põhilistest korraldajatest.

## Välislingid
* Bond, M. A. *"The Political Conversion of Friedrich von Gentz,"* European History Quarterly, Vol. III, No. 1, January 1973.
* Cahen, R. Friedrich Gentz 1764–1832. Penseur post-Lumières et acteur du nouvel ordre européen. Berlin, Boston: De Gruyter Oldenbourg, 2017.
* ''"Diaries of Frederic Von Gentz,"'' The Edinburgh Review, Vol. CXVII, January/April 1863.
* Mann, Golo. *Secretary of Europe; the Life of Friedrich Gentz, Enemy of Napoleon,* Yale University Press, 1946.
* Reiff, Paul. F. ''Friedrich Gentz, an Opponent of the French Revolution and Napoleon,'' Urbana-Champaign, Ill., The university, 1912.
* Sweet, Paul Robinson. ''Friedrich von Gentz, Defender of the Old Order,'' The University of Wisconsin Press, 1941.
Punav lodupoorik

**Punav lodupoorik** (*Meripilus sanguinolentus*, varem *Physisporinus sanguinolentus*) on klassi *[[Agaricomycetes]]* kuuluv torikulaadne seen.

Seen kasvab tavaliselt üleujutusest ligunenud leht- aga ka okaspuude lamatüvede alakülgedel ning muutub mõne aja pärast pärast katsumist punaseks, hiljem pruuniks. Sarnane klaasjas lodupoorik ei muutu punaseks, vaid kohe pruuniks.

Seen on sage Alam-Pedja looduskaitseala üleujutatavatel jõekallastel sanglepa lamatüvedel.

## Välislingid
* Punav lodupoorik andmebaasis eElurikkus
United States Bullion Depository

**United States Bullion Depository** (inglise keelest **Ameerika Ühendriikide Väärismetallivaramu**; tuntud kui **Fort Knox**) on kindlustatud varahoidla Ameerika Ühendriikide armee Fort Knoxi baasi kõrval Kentucky osariigis Ameerika Ühendriikides. Asutust haldab Ameerika Ühendriikide Rahandusministeerium. Seal hoiustatakse suurt osa Ameerika Ühendriikide kullareservist ning muid Ameerika Ühendriikide valitsusele kuuluvaid väärisesemeid. Seal on ligi 4580 tonni kulda, mis on üle poole Ameerika Ühendriikide varudest. Varamut kaitseb Ameerika Ühendriikide Mündikoja Politsei.

Rahandusministeerium ehitas varamu 1936. aastal sõjaväelt saadud maale. Sinna viidi kuld New Yorgist ja Philadelphiast, kuna selle hoiustamist sisemaal nähti võimaliku rünnaku eest paremini kaitstuna. Esimene laadung jõudis lattu 1937. aasta esimeses pooles. Teine laadung viidi 1941. aastal. Ameerika Ühendriikide Postiteenistus tõi lattu ligi 12 960 tonni kullakange, mis oli peaaegu kaks kolmandikku tollasest reservist.

Teise maailmasõja ajal viidi Fort Knoxi Ameerika Ühendriikide põhiseaduse originaaldokument, Ameerika Ühendriikide iseseisvusdeklaratsioon, Konföderatsiooni leping, Abraham Lincolni teine ametikõne, Abraham Lincolni Gettysburgi kõne mustand, Gutenbergi piibel ja "Magna Carta" koopia. Pärast sõda hoiustati seal Ungari Püha krooni ning oopiumit ja morfiini. Tänapäeval on seal kümme 1933 double eagle kuldmünti, 1974. aasta alumiiniumpenn ja 12 Sacagawea dollarit, mis käisid 1999. aastal missiooni STS-93 raames kosmosesüstik Columbia pardal kosmoses.

Fort Knox on turvatud asutus, mida ümbritseb lõiketraadiga aed. Kogu ala on kaetud valvekaamerate ja -mikrofonidega. Maa-alune hoidla on valmistatud terasest ja betoonist. Salve uks on 53 cm paksune ning kaalub 18 tonni. Asutusse külastajaid ei lubata. Ameerika Ühendriikides on levinud väljend "turvaline kui Fort Knox".

## Vaata ka
* New Yorgi Föderaalreservpanga hoone

## Viited

## Välislingid
*
Briti kampaania Läänemerel (1918–1919)

**Briti kampaania Läänemerel** (koodnimi **operatsioon Red Trek**) oli osa liitlaste sekkumisest Venemaa kodusõtta. See aitas kaasa Eesti ja Läti iseseisvuse säilitamisele. Suurbritannia põhieesmärk oli saavutada valgete kontroll Petrogradi üle, kuid see ei õnnestunud.

## Vaata ka
* Põhja-Venemaa sekkumine
* Briti allveelaevaflotill Läänemerel
* HMS Dragon (D46)
* Läti vabadussõda
* Vabadussõda
* Lääne-Venemaa vabatahtlik armee
* Kaitseväe kalmistu
* Augustus Agar
* Augustus Agar, 1. Earl Alexander of Tunis
* Hubert Gough
* Gordon Charles Steele

## Viited

## Allikad
* Wright, Damien (2017). "Churchill's Secret War with Lenin: British and Commonwealth Military Intervention in the Russian Civil War, 1918–20", Solihull, UK
* 
**  Republished (2001) as: *Freeing the Baltic*. Edinburgh: Birlinn. 
* 
* 
* 
* 
* 
* 
* 
* 
*
San Marino põhiseadus

**San Marino Vabariigi põhiseadus** on San Marino põhiseadus. See koosneb mitmest aktist, millest märkimisväärseimad on 1600. aasta seadus ning 1974. aasta kodanikuõiguste deklaratsioon, mida muudeti 2002. aastal. San Marino põhiseadus on saanud mõjutusi *[[Corpus iuris civilis]]*ʻest ja Rooma õigusest. See on maailma vanim põhiseadus kui mitte arvestada 1215. aasta "Magna Cartat".

## Vaata ka
* San Marino ajalugu
* San Marino poliitika
* Põhiseaduste loend

## Viited
6174

**6174** ehk **Kaprekari konstant** on India matemaatiku D. R. Kaprekari avastatud konstant.

See on tuntud järgneva seaduspära tõttu:
# Võta ükskõik milline neljakohaline arv kasutades vähemalt kahte erinevat numbrit;
# tekita numbritest kaks uut arvu pannes need kahanevasse ning tõusvasse järjestusse;
# lahuta suuremast arvust väiksem;
# naase 2. punkti juurde ning korda.

Kaprekari rutiini läbi tehes jõuab alati maksimaalselt seitsme korraga arvuni 6174. Näiteks võttes arvu 1459:
*9541 – 1459 = 8082
*8820 – 0288 = 8532
*8532 – 2358 = 6174
*7641 – 1467 = 6174

## Viited
Thiago Motta

**Thiago Motta** (sündinud 18. augustil 1982) on Brasiilia ja Itaalia jalgpallitreener ja endine jalgpallur. Ta juhendab aastast 2024 Itaalia kõrgliiga klubi Torino Juventus.

Motta oli kaitsev poolkaitsja ning veetis oma karjääri algusaastad Hispaania kõrgliiga meeskonnas FC Barcelona, kus ta oli tihti vigastatud. Ta mängis kaks ja pool hooaega Itaalias Milano Interis ning liitus jaanuaris 2012 Prantsusmaa kõrgliiga klubiga Paris Saint-Germain. Motta võitis karjääri jooksul 27 suuremat karikat. Lühikest aega mängis ta ka Hispaanias Madridi Atleticos ja Itaalias Genoas.

Ta sündis itaalia päritolu perekonnas ning kasvas üles Brasiilias. Tal on nii Itaalia kui Brasiilia kodakondsus. Aastal 2003 osales ta Brasiilia jalgpallikoondise koosseisus kahes kohtumises, Itaalia koondises tegi ta debüüdi aastal 2011 ning mängis 30 mängu ja lõi ühe värava. Ta kuulus Itaalia koosseisu 2014. aasta maailmameistrivõistlustel ning kahtedel Euroopa meistrivõistlustel. Itaaliaga sai ta 2012. aasta Euroopa meistrivõistlustel hõbemedali.

## Viited
Li Shangfu

**Li Shangfu** (hiina keeles 李尚福, *[[pinyin]]*is *Lǐ Shàngfú*; sündinud veebruaris 1958) on Hiina aerokosmoseinsener ja endine sõjaväelane. Ta oli märtsist oktoobrini 2023 Hiina kaitseminister ja Riiginõukogu liige. Juunis 2024 võeti talt ära kindrali auaste ning ta visati Kommunistlikust Parteist välja, kuna järelevalvemenetluse käigus leiti muuhulgas tõendeid korruptsioonist.

Li liitus Rahvavabastusarmeega 1982. aastal ning asus tehnikuna tööle Xichangi kosmosekeskuses. Ta töötas Xichangis 31 aastat, millest 10 oli ta keskuse juhataja. Aastatel 2014–2016 töötas ta Rahvavabastusarmee Üldrelvastusosakonna asedirektorina ning 2017–2022 Sõjalise Keskkomisjoni Varustusarendusosakonna juhina. Ta ülendati kindraliks juulis 2019 ning nimetati Sõjalise Keskkomisjoni liikmeks oktoobris 2022. Märtsis 2023 sai List kaitseminister ja Riiginõukogu liige.

Ta kadus avalikkuse eest augustis 2023 ning vallandati 24. oktoobril 2023. Ta on Hiina lühima ametiajaga kaitseminister ning esimene kaitseminister, kellel on Rahvavabastusarmee Strateegiliste Tugijõudude taust. Juunis 2024 visati ta komparteist välja, talt võeti ära kindrali auaste ja tema korruptsioonisüüdistust hakkas menetlema sõjaväekohus.
Reed College

**Reed College** on eraõiguslik kolledž Portlandis Oregonis Ameerika Ühendriikides. Reed avati 1908. aastal. Selle üliõpilasküla asub Eastmorelandi linnaosas. Peahoone on tuudor-uusgooti stiilis. Riigis on vaid kolm kolledžit, mille lõpetanutest suurem hulk jõuavad doktorikraadini (California Tehnoloogiainstituut, Harvey Mudd College ja Swarthmore College).

## Endisi õpilasi
* Gary Snyder
* Hope Lange
* Steve Jobs
* Henry Aiken
* Eric Olson
* Justin Humphreys

## Viited

## Kirjandus
* 
* 

## Välislingid
*
Ere tardnahkis

**Ere tardnahkis** (*Phlebia subochracea*) on kandseente hulka kuuluv seeneliik.

Seen on muuhulgas levinud Alam-Pedja jõekallastel lehtpuude lamatüvedel.

## Välislingid
* Ere tardnahkis andmebaasis eElurikkus
College of the Holy Cross

**College of the Holy Cross** (inglise keelest **Püha Risti Kolledž**) on eraõiguslik jesuiitlik kolledž  Worcesteri linnas Massachusettsi osariigis Ameerika Ühendriikides. Kooli avasid 1843. aastal Jeesuse Seltsi egiidi all Benedict Joseph Fenwick ja Thomas F. Mulledy. Holy Cross oli Uus-Inglismaa esimene katoliiklik kõrgkool ning on üks kogu riigi vanemaid katoliiklikke kõrgkoole.

Holy Cross pakub nelja aasta pikkust esimese astme kõrgharidust, mida omandab umbes 3000 üliõpilast. Valikus on 64 õppekava, peaeriala saab valida vabade kunstide seast. Peahoone asub künkal vaatega Blackstone'i jõele ja Worchesteri linnale, üliõpilasküla on Bostoni linnast umbes 70 km kaugusel läänes.

Üliõpilased võetakse vastu valikuliselt, 2023. aastal võeti vastu 21% kandidaatidest. Holy Crossil on kogu riigi vabade kunstide kolledžite seas üks suurematest toetusfondidest ning see kuulub nimekirja "The Hidden Ivies". Aastal 1986 liitus Holy Cross ülikoolide spordiliigaga Patriot League, kus nime Holy Cross Crusaders (*Püha Risti Ristisõdijad*) all võisteldakse NCAA Division I-s.

## Vilistlasi
* Timothy Leary
* Michael Harrington
* Joseph Murray
* Anthony Fauci

## Viited

## Allikad
* 
* 
* 
* 
* 
* 
* 
* 
* 
* 
* 

## Välislingid
*
National Honor Society

**National Honor Society** (**NHS**) on üks Ameerika Ühendriikide vanematest, suurematest ja enimtunnustatud õpilasühendustest. Sellel on 1,4 miljonit liiget. NHS-i eesmärk on populariseerida haridust, tunnustada silmapaistvaid õpilasi, edendada juhtimisosksui ja harida keskkooliõpilasi.

NHS-i liikmeks võetakse koolide teadusnõukogude kaudu ning arvesse võetakse NHS-i nelja alusväärtust: haritus, iseloomukus, liidrilikkus ja teenistuslikkus. Liikmetel on kohustus neid väärtusi edasi kanda.

## Liikmeid
* Alan Alda
* Katie Couric
* Cindy Crawford
* Tina Fey
* Jim Henson
* Fred Rogers
* Jon Stewart
* Meryl Streep
* Taylor Swift
* Carrie Underwood
* Jon Voight
* Arno Allan Penzias
* Judith Resnik
* Peggy Whitson
* Gerald Ford
* Lilly King
* Tiiu Kera

## Viited

## Välislingid
* National Honor Society
Robert Evans

**Robert Evans** (sünninimega **Robert J. Shapera**; 29. juuni 1930 – 26. oktoober 2019) oli Ameerika Ühendriikide filmiprodutsent. Tema filmide hulka kuuluvad "Rosemary laps" (ingliskeelne originaalpealkiri "Rosemary's Baby", 1968), "Armastuse lugu" ("Love Story", 1970), "Ristiisa" ("The Godfather", 1972) ja "Chinatown".

Evansi karjäär sai alguse, kui ta asutas koos vennaga naisterõivaste äri, mis osutus edukaks. 1956. aastal kohtus ta ärireisil juhuslikult näitleja Norma Sheareriga, kes arvas, et Evans sobiks filmis "Man of a Thousand Faces" mängima tema lahkunud abikaasat Irving Thalbergi. Sellega algas Evansi lühike näitlejakarjäär. 1962. aastal hakkas ta filmiprodutsendiks, kasutades rõivaärist teenitud raha. 

1967. aastal sai Evansist Paramount Picturesi juht, sellel ametikohal olles õnnestus tal raha suunata mitme edukaks osutunud filmi tegemisse. 1974. aastal lahkus ta Paramountist ning hakkas iseseisvalt filme produtseerima. 1980. aastal sai tema karjäär tagasilöögi, kui ta tunnistas end süüdi kokaiiniäris ning järgneva 12 aasta jooksul produtseeris ta vaid kaks filmi, millest mõlemad ebaõnnestusid: "Cotton Club" (1984) ja "Chinatowni" järg "The Two Jakes" (1990). 1993. aastal naasis ta aktiivse produtsenditöö juurde ning tema filmide seas oli nii ebaõnnestumisi (nt "Jade" (1995)) kui ka hitte (nt "Kuidas 10 päevaga kutist lahti saada" (2003)).

## Viited
FISA

**FISA** võib viidata järgnevale:
* Rahvusvaheline Sõudeliit (*Fédération internationale des sociétés d'aviron*)
* Rahvusvaheline Autospordi Liit (*Fédération Internationale du Sport Automobile*), nüüdne FIA
* Foreign Intelligence Surveillance Act, Ameerika Ühendriikide seadusakt
Pace'i Ülikool

**Pace'i Ülikool** (inglise keeles *Pace University*) on eraülikool New Yorgi osariigis Ameerika Ühendriikides. Sellel on kolm õppekohta: New Yorgi linn, Pleasantville ja White Plains. Ülikooli avasid 1906. aastal ettevõtluskõrgkoolina vennad Homer Pace ja Charles Pace. Pace'i ülikoolis õppis 2021. aasta sügisel kolmel õppetasemel 13 000 üliõpilast.

Pace'i Ülikoolis on seitse teaduskonda ja ligi 100 peaerialavalikut. Actors Studio Draamakoolis saab õppida magistritasemel näitlemist ning seal lindistatakse saadet "Inside the Actors Studio". Ülikoolil on Yonekersis naisõiguskeskus, ettevõtlusküla ja keskkooliosa (Pace'i Keskkool).

Pace alustas tegevust New Yorgis New York Tribune Buildingus, hiljem laieneti Pace'i Instituudi nime all mitmesse muusse linna. Kahekümnedatel avati õppehooneid ka väljaspool New Yorki. Aastal 1951 osteti aadressil 41 Park Row esimene oma hoone ning 1963 avati Westchesteri üliõpilasküla. Pace'i suurim hoone aadressil 1 Pace Plaza avati 1969. aastal. Neli aastati hiljem sai asutusest ülikool.

## Vaata ka
* Willem C. Vis Moot

## Viited

## Kirjandus
* Weigold, Marilyn E. *Opportunitas: The History of Pace University*. New York, NY: Pace University Press, 1991.

## Välislingid
*
Betsy Ross

:*Mitte segi ajada [[Betty Ross]]iga.*

**Elizabeth Griscom Ross** (sünninimega **Griscom**; tuntud ka teise ja kolmanda abielu perekonnanimede **Ashburn** ja **Claypoole** kaudu; 1. jaanuar 1752 – 30. jaanuar 1836) oli Ameerika Ühendriikide polsterdaja, kelle sugulased väitsid 1870. aastal, et tema valmistas teise ametliku Ameerika Ühendriikide lipu (nn Betsy Rossi lipp). 

Ajaloolased peavad seda lugu müüdiks, kuid Rossi järeltulijate väitel külastas Ameerika Ühendriikide kontinentaalarmee juht kindral George Washington koos kahe kongressikomitee liikmega (Robert Morris ja George Ross) teda 1776. aastal. Betsy Ross veenis väidetavalt Washingtoni muutma lipu kujundust nii, et tähed ei oleks mitte kuus-, vaid viisnurksed, kuna nii on neid lihtsam ja kiirem lõigata. Selle juhtumi kohta puuduvad tõendid ning esimest korda hakkas see levima alles 1870. aastatel ehk sajand hiljem Betsy Rossi lapselapse kaudu.

Betsy Ross siiski tegeles lipuvalmistamisega. Ross õmbles Ameerika revolutsiooni ajal lippe Pennsylvania mereväele. Pärast revolutsiooni valmistas ta 1811. aastal üle 50 lipu Schuylkilli jõel tegutsevatele vägedele.

## Viited

## Allikad
* 

## Kirjandus
* Chanko, Pamela. *Easy Reader Biographies: Betsy Ross: The Story of Our Flag* (Easy Reader Biographies). 2007.
* Cohon, Rhody, Stacia Deutsch, and Guy Francis. *Betsy Ross' Star* (Blast to the Past). 2007.
* Cox, Vicki. *Betsy Ross: A Flag For A Brand New Nation* (Leaders of the American Revolution). 2005.
* Harker, John B. and Museum Images & Exhibits. *Betsy Ross's Five Pointed Star*. 2005.
* Harkins, Susan Sales and William H. Harkins. *Betsy Ross* (Profiles in American History) (Profiles in American History). 2006.
* Leepson, Marc. *Flag: An American Biography* (Thomas Dunne Books/St. Martin's Press, 2005).
* Loewen, James W., *Lies My Teacher Told Me: Everything Your American History Textbook Got Wrong*. 1995
* Mader, Jan. *Betsy Ross* (First Biographies). 2007.
* Mara, Wil. *Betsy Ross* (Rookie Biographies). 2006.
*
Lorasepaam

**Lorasepaam** (Eestis müügiluba kaubamärkidel **Lorans** ja **Temelor**) on bensodiasepiinide rühma kuuluv ravim, mida kasutatakse ärevuse, unehäirete ja epilepsiahoogude raviks. See toimib kesknärvisüsteemile rahustava ja lõõgastava mõjuga, mõjutades γ-aminovõihappe neurotransmitterit. Lorasepaam on kliinilises kasutuses alates 1970. aastatest ja see on kättesaadav tablettide, süstitavate lahuste ja lahustite kujul. Ravimil võib esineda kõrvaltoimeid, nagu unisus, pearinglus, koordinatsiooni- ja mäluhäired, mistõttu tuleb seda kasutada ettevaatusega, eriti pikaajalisel kasutamisel. Lorasepaam võib samuti põhjustada sõltuvust ja võõrutusreaktsioone, mistõttu ravi tuleb hoolikalt jälgida ja järk-järgult lõpetada. Ravimit määratakse täiskasvanutele ja eakatele, see ei ole soovitatav lastele ja noorukitele. Lorasepaam kuulub narkootiliste ja psühhotroopsete ravimite nimekirja.

## Viited

## Välislingid
* Pakendi infoleht
Nyack (New York)

**Nyack** ([*najak*]) on küla, millest enamus kuulub Orangetowni linna koosseisu Rocklandi maakonnas New Yorgi osariigis Ameerika Ühendriikides ja väike osa Clarkstowni linna koosseisu. Külas elas 2020. aasta rahvaloenduse andmetel 7265 inimest. 

Nyack on sisuliselt New Yorgi eeslinn, asub Manhattani piirist 24 km põhjas Hudsoni jõe läänekaldal. Nyack piirneb lõunas Lõuna-Nyackiga, läänes Kesk-Nyackiga, põhjas Ülem-Nyackiga ning loodes Valley Cottage'iga.

## Tuntud inimesi
* John Francis Daley
* Helen Hayes
* Edward Hopper
* Toni Morrison
* Rosie O'Donnell

## Viited

## Välislingid
* Koduleht
Aleksei Hotin

**Aleksei Jurjevitš Hotin** (*Алексе́й Ю́рьевич Хо́тин*; sündinud 21. mail 1974 Minskis Valgevene NSV-s) on Venemaa ettevõtja, finantsasutuste, kinnisvara ning nafta- ja gaasiettevõtete aktsiate omanik. 2016. aastal oli ta ajakirja "Forbes" järgi Venemaa rikkaimate inimeste edetabelis 900 miljoni dollariga 95. kohal.

## Elulugu
1991. aastal lõpetas Minski suvorovlaste sõjakooli ja 1997. aastal G. V. Plehhanovi nimelise Venemaa Majandusülikooli. Alates 1996. aastast on ta juhtinud mitmeid tööstusettevõtteid, mis toodavad sõjavarustust, keemilisi tooraineid, tarbekaupu ja toiduaineid. Aastatel 2001–2003 oli ta Moskva keemiakomplekside organisatsioonide assotsiatsiooni asepresident. Ajakirja "*Forbes*" andmetel ostis ta 2010. aastatel vähemalt 10 naftafirmat, mis tootsid 2016. aastal umbes 2,5 miljonit tonni naftat. 2015. aastal ostis ta Moskvas Punase väljaku kõrval asuva hiigelsuure hotell "Moskva" kompleksi. Ajalehe "*Vedomosti*" uurimuse kohaselt aitasid tema äriedule kaasa sidemed Venemaa valitsuse kõrgeimal tasandil.

## Kohtuprotsess
Talle kuulus Küprose-Šveitsi ettevõtte "*Radamant Financial*" kaudu enam, kui pool "*Jugra*" pangast. 2017. aastal tühistas Venemaa keskpank "*Jugra*" panga tegevusloa. Hiljem teatas hoiuste tagamise amet, et 98% (umbes 240 miljardit rubla) kõigist panga väljastatud laenudest kasutati selle omaniku Hotini äritegevuse rahastamiseks kinnisvara ja naftatootmise valdkonnas. Kohe pärast tühistamist lõpetasid ärimehega seotud laenuvõtjad oma laenude maksmise ja selle tulemusena oli 2019. aasta aprilli seisuga 99,9% kõigist pangale kuuluvatest võlgadest tasumata.

19. aprillil 2019 pidasid FSB ja Venemaa siseministeeriumi ohvitserid ta kinni kriminaaljuurdluse raames, mis käsitles "*Jugra*" pangast 7,5 miljardi rubla vargust. Moskva Zamoskvoretski kohus rahuldas 2023. aasta mais peaprokuratuuri nõude nõuda Hotinilt tagasi 192,1 miljardit rubla ning arestis riigi kasuks ka tema kontrollitavate struktuuride poolt 2013. aastal asutatud Rus-Oili ettevõtete grupi aktsiad. 4. märtsil 2024 mõistis Moskva Zamoskvoretski kohus ta 23,5 miljardi rubla varguses süüdi ja mõistis karistuseks üheksa aastat vangistust üldrežiimiga koloonias.

## Viited
Ramlösa

**Ramlösa** on Rootsi gaseeritud mineraalveemark, mis on pärit Ramlösa Hälsobrunnist Helsingborgi lõunaosas. Brändi ajalugu ulatub aastasse 1707, mil Johan Jacob Döbelius avas seal lähedal mineraalspaa.

Ramlösa on Põhja-Euroopa maades levinud mineraalvesi ning seda peetakse kõrgkvaliteetseks. Seda eksporditakse ka mh Ameerika Ühendriikidesse, Lähis-Itta, Aasiasse, Austraaliasse ja Uus-Meremaale. Tänapäeval kuulub Ramlösa sajaprotsendiliselt Taani ettevõttele Carlsberg Group.

Ramlösa reklaamidele on peale lugenud näitleja Stellan Skarsgård.

## Viited
Paul Castellano

**Constantino Paul Castellano** (26. juuni 1915 New York – 16. detsember 1985 New York) oli Ameerika Ühendriikide maffiaboss, kes oli pärast Carlo Gambinot New Yorgi Gambino perekonna pealik. Ta juhtis seda organisatsiooni 1976. aastast kuni oma mõrvani aastal 1985.

## Allikad
*
*
*
*
Raguu

**Raguu** (itaalia keeles *ragù*) on Itaalia soust, kergelt praetud ja hautatud liha-, kala- või köögiviljatükid tugevasti maitsestatud kastmes. Raguud kasutatakse tavaliselt pasta peal. Kõige levinum on Bolognese kaste hakitud veiselihaga. Peale selle on olemas näiteks Napoli raguu sea-, veiseliha või Itaalia vorstiga, Bari raguu vahel ka hobuselihaga ning Veneto raguu pardilihaga.

## Vaata ka
* Bologna kaste
* Napoli raguu
* Ragù di salsiccia
* Pajaroog
* Itaalia köök

## Viited
Liivavärvus

**Liivavärvi** ehk **liivakarva** värvus on heledapoolne murtud värvitoon, mis vastab liiva värvusele, näiteks hallikaskollane, punakaskollane või mõni beeži värvuse varjund; Sõnaveeb nimetab seda paatja sünonüümina.

Liivakarva võivad olla tekstiilid, mööbel, seinad, ka blondid juuksed. Karvastiku või sulestiku liivakarva värvus võib olla seotud varjevärvusega.

## Pildid

Cromer beach sand 2016 02.JPG|Rannaliiv Cromeris Norfolkis
Kalabrien Ricadi Sandwellen 2129.jpg|Liiv Kalaabrias
Dunes7.JPG|Liivaluited California Surmaorus
Great Sand Dunes NP 1.jpg|Liivaluide Colorado Düünide rahvuspargis
Sandy Beach (6225675980).jpg|Kollase liivaga rand


## Karvavärvus
Liivavärvusega (inglise keeles *fawn*) kirjeldatakse mitme koeratõu kasuka iseloomulikku värvust, näiteks võib liivavärvi olla mops, iiri hundikoer, hirvekoer, Cairni terjer jt.

Pug fawn.jpg|Liivavärvi mops


## Viited
Teaneck

**Teaneck** ([*tiinekk*]) on vald Bergeni maakonnas New Jersey osariigis Ameerika Ühendriikides. See on New Yorgi suurlinnapiirkonna magalarajoon. 2020. aasta rahvaloenduse andmetel elas Teaneckis 41 246 inimest ning see oli seega pärast Hackensacki maakonna suuruselt teine linn.

Teaneck tekkis 1895. aastal, kui New Jersey parlament otsustas liita osa Englewoodist, osa Ridgefieldist (mõlemad linnad on nüüdseks kadunud), osa Bogotast ning osa Leoniast. Aastatel 1921 ja 1926 kaotas Teaneck mõne oma osa Overpecki linnale.

Linna asukoht jõe ning mitme suure maantee ja raudtee ääres on sajandite jooksul sinna mitmeid märkimisväärseid sündmusi toonud. 1776. aastal taganes Fort Washingtoni lahingus lüüa saanud George Washingtoni kontinentaalarmee Briti armee eest läbi New Jersey ja Teaneckis ületati Hackensacki jõgi. Ületuskohal on tänapäeval park ning 1776. aasta sündmuste mälestusmärk. 1965. aastal otsustas Teaneck vabatahtlikult loobuda segregatsioonist oma koolides. Teanecki rahvastik on multikultuurne, seal on suured juudi ja afroameerika kogukonnad. Viimasel ajal on suurenenud ka hispaaniakeelsete ja asiaatide kogukonnad.

## Inimesed
* Marc Jacobs
* Bob McGrath
* Ricky Nelson
* Sarah Jessica Parker
* DMX
* Plácido Domingo
* Kevin Jonas
* Ben E. King
* The Notorious B.I.G.
* Voldemar Kõiv

## Viited

## Välislingid
* Koduleht
Lee Iacocca

**Lido Anthony Iacocca** (15. oktoober 1924 – 2. juuli 2019) oli Ameerika Ühendriikide autokontserni juht. 

Ta töötas 1960. aastatel Ford Motor Companys, kus ta arendas välja mudelid Ford Mustang, Lincoln Continental Mark III ja Ford Pinto. 

1980. aastatel juhtis ta Chrysleri firmat nii edukalt, et mõõnas ettevõte sai taas jalule. Ta oli Chrysleri president 1978–1991, ning aastast 1979 kuni pensionini aastal 1992 selle esimees ja tegevjuht. Ta oli üks vähestest, kes on juhtinud kahte kolmest suurest Ameerika Ühendriikide autoettevõttest (kolmikusse kuulub peale Fordi ja Chrysleri ka General Motors).

Iacocca oli mitme raamatu kaasautor, 1984. aastal avaldas ta autobiograafia ja 2007. aastal juhtimisõpiku.

## Viited

## Kirjandus
*
New Jersey Meadowlands

**New Jersey Meadowlands** (ka **Hackensack Meadowlands**) on suur märgala New Jersey osariigi kirdeosas Ameerika Ühendriikides. See asub New Yorgi linna lähedal. 

XX sajandi käigus linnastus Meadowlands suures osas ning sai tuntuks prügilate ja loodusreostusega. Sajandi lõpus alustati mitut suurt projekti Meadowlandsi korrastamiseks ja looduskeskkonna säilitamiseks.

## Kirjandus
* 
* 
*